作者:皮日休
標題:太湖詩：雨中游包山精舍
內容:松門亙五裡，彩碧高下絢。幽人共躋攀，勝事頗清便。翣翣林上雨，隱隱湖中電。薜帶輕束腰，荷笠低遮面。濕屨黏煙霧，穿衣落霜霰。笑次度巖壑，困中遇臺殿。老僧三四人，梵字十數卷。施稀無夏屋，境僻乏朝膳。散發抵泉流，支頤數雲片。坐石忽忘起，捫蘿不知倦。異蝶時似錦，幽禽或如鈿。篥簩還戛刃，栟櫚自搖扇。俗態既鬥藪，野情空眷戀。道人摘芝菌，為予備午饌。渴興石榴羹，饑愜胡麻飯。如何事於役，茲遊急於傳。卻將塵土衣，一任瀑絲濺。